Nico van Gijsen: Bly weg van dié soort spaar | Netwerk24
Deur Nico van Gijsen, Raad met jou Rande 28 Julie 2019 00:05
Dis Spaarmaand en ons word toegegooi onder “spaarwenke”. Ongelukkig is baie daarvan net produksmousery. Wees dus maar versigtig.
Laat ek sommer met die geld-deur in die spaar-huis val. Kry vir jou eers ’n kundige finansiële beplanner wat holisties na jou geldsake kyk. Hoe jy spaar, moet sin maak binne die raamwerk van jou finansiële behoeftes. Die nóú is belangrik, maar die toekoms is belangriker.
As jy genader word met ’n spaar- of dan beleggingsaanbod (gewoonlik met ’n belofte van opbrengste wat alles en almal klop), kan jy seker wees dis ’n smous wat meer in sy eie inkomste belangstel as in jou finansiële gemoedsrus. En as die “raad” boonop “gratis” is, loop ’n wye draai. Kom ons kyk na ’n praktiese voorbeeld na aanleiding van ’n leser se navraag.
Die leser het 14 jaar gelede ’n uittree-annuïteit (UA) by ’n versekeringsagent gekoop. Die onderliggende bate is ’n polis en die termyn is bykans 40 jaar. Hy het nou by ’n nuwe werk begin, waar hy lid is van ’n verpligte aftreefonds. Hy wil sy premies op die UA staak omdat hy nie méér geld per maand kan spaar nie, maar wil uiteraard die bestaande belegging behou (hy het in elk geval nie toegang daartoe voordat hy 55 jaar oud is nie).
Hy oorweeg om die UA oor te dra na ’n ander batebestuurder. Hy kan dit doen, ooreenkomstig art. 14 van die Pensioenfondswet (24 van 1956). Maar daar is ’n “beëindigingsheffing” van R52 240 wat verhaal word uit die “waarde” van sy UA.
Hy kan ook kies om die UA te hou by die versekeraar en die premie te verminder tot R300 per maand (tans R3 000 per maand) met ’n “heffing” van R41 585, of tot R1 000 per maand met ’n “heffing” van R30 406. En hy moet weer kommissie betaal op die gewysigde UA, asof dit ’n nuwe polis is.
Die belangrike punt is dat dié polis-tipe-UA’s eerstens kommissiegedrewe is. Dat dit bydra tot ’n finansiële behoefte by aftrede is sommer terloops.
Polistipe aftreeprodukte teken jou tot 40 jaar lank vas. En dinge verander.
Die kommissie word vooruit betaal aan die smous en dit word bereken oor die termyn van die poliskontrak. Vandaar hierdie lang kontraktermyne van 40 jaar, want dit verhoog die kommissie.
En voordat iemand my takel oor “gedissiplineerde spaar” met hierdie gekontrakteerde polis-UA’s, spaar liewer jou energie. Dis ’n spul twak.
Mense se finansiële situasie verander. En soos in die leser se geval is hy nou kontraktueel gebind aan kommissie (en administrasiegeld) wat vooruit betaal is. Met ander woorde: Hy sit met skuld. Kortom, sy aftree-spaarvarkie skuld die versekeraar geld. Dis dié geld wat hulle terugeis as “heffings” as hy iets wil verander.
Wat my bring by die volgende punt. Die “beleggingswaarde” wat jou versekeraar aangee, is die werklike waarde in die spaarvarkie, plus die geld wat jy hulle skuld.
Hulle lieg dus ook nog vir jou.
Bly liewer weg hiervan. As jy so iets het, oorweeg gerus om dit te skuif ooreenkomstig die wet hierbo genoem na ’n batebestuurder waar jy premies kan verminder, staak of verhoog sonder penalisering of snaakse heffings.
Meer oor: Nico Van Gijsen | Spaar | Uittree-Annuïteite | Aftreebeplanning | Geldsake | Pensioenfonds | Aftrede